એક વાત યાદ રાખવા જેવી હોય છે. જે આપણી સાથે થતું હોય એવું અથવા તો એના જેવું બધાની સાથે થતું હોય છે. દુનિયામાં તમે એક જ દુ:ખી નથી, તમને એકલાને જ પીડા નથી થતી, તમને એકલાને જ મુશ્કેલી નથી. દરેકના ભાગે પોતપોતાની પીડા, વેદના, દર્દ, મુશ્કેલી, સમસ્યા અને સંઘર્ષ હોય છે. સૌથી મોટો સવાલ એ હોય છે કે તમે તમારા વિશે શું ધારો છો? તમે તમને કેવા માનો છો? તમને ખબર છે કે તમે તમારા પૂરતા સુખી છો જ, પણ ના, આપણે આપણા પૂરતા સુખી આપણને માનતા જ નથી. આપણા પૂરતું દુ:ખ આપણે શોધી લઈએ છીએ અને પછી તેને ગાયા રાખીએ છીએ. મજા આવતી હોય છે આપણને એવું કરવાની અને એવું કહેવાની!